बारात को जिस जगह पर ठहराया गया, वह गुरुद्वारा श्री कंध साहिब जी के अस्थान के नाम से प्रसिद्ध है और जिस जगह पर गुरु जी ने फेरों की रस्म अदा की, वह अस्थान गुरुद्वारा डेहरा साहिब जी के नाम से प्रसिद्ध है। जिस अस्थान पर बारात को ठहराया गया, वह अस्थान हवेली भाई जमीत राए बंसी की थी। गुरु जी की जब बारात आई तो उस समय भारी बारिश हो रही बताई जाती है। यहीं एक कच्ची दीवार थी, जिसके नीचे गुरु जी ने कुछ समय विश्राम किया था। इसी दौरान एक बुजुर्ग महिला ने गुरु जी को कहा कि यह दीवार कच्ची है, जो कि टूटने वाली है, यहां से उठ कर एक तरफ हो जाओ तो श्री गुरु नानक देव जी ने कहा कि माता भोलिए, यह कंध जुगां-जुगातरां तक कायम रहेगी और हमारे विवाह की यादगार होगी। यह कच्ची दीवार गुरुद्वारा श्री कंध साहिब में शीशे के फ्रेम में सुरक्षित आज भी मौजूद है।